《日往山中独寻幽意迫暮乃还马背有述》
明代·郭之奇

出门但许前山觌，冬山冬树何历历。绿霭犹凭炎土飞，霜英每向朝林涤。

峰峦相澹入凄深，物象分幽自窈寂。寥寥人外坐寒空，一抹孤光来四壁。

耳目之前置壑丘，襟怀几受烟霞沥。人日依山人有邻，山日依人山岂逖。

山近山遥云在中，看云有泪为谁滴。黄昏独畏鸟啼声，薄暮愁闻牛背笛。

举目斜阳西岫趯，当头新月疑堪摘。月在人间那可同，归掩柴扉从梦觅。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。